WTI ปิดร่วง 4% แตะ 76.10 ดอลล์ วิตก “โควิด-19” ยุโรประลอกใหม่กระทบดีมานด์น้ำมัน
WTI ปิดร่วง 2.91 ดอลลาร์ หรือ 3.7% แตะ 76.10 ดอลล์/บาร์เรล วิตก “โควิด-19” ในยุโรประลอกใหม่กระทบเศรษฐกิจและความต้องการใช้น้ำมัน
WTI ปิดร่วง 2.91 ดอลลาร์ หรือ 3.7% แตะ 76.10 ดอลล์/บาร์เรล วิตก “โควิด-19” ในยุโรประลอกใหม่กระทบเศรษฐกิจและความต้องการใช้น้ำมัน
20 พ.ย. 2564

ผู้สื่อข่าวรายงาน สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันศุกร์ (19 พ.ย.) เนื่องจากนักลงทุนวิตกว่าจำนวนผู้ติดเชื้อโควิด-19 ที่เพิ่มขึ้นในยุโรปจะชะลอการฟื้นตัวของเศรษฐกิจและกระทบความต้องการใช้น้ำมัน นอกจากนี้ นักลงทุนยังคาดว่า สหรัฐและจีนอาจจะระบายน้ำมันออกจากคลังสำรองทางยุทธศาสตร์เพื่อทำให้ราคาน้ำมันลดลง
ทั้งนี้ สัญญาน้ำมันดิบ WTI ส่งมอบเดือนธ.ค. ร่วงลง 2.91 ดอลลาร์ หรือ 3.7% ปิดที่ 76.10 ดอลลาร์/บาร์เรล และในรอบสัปดาห์นี้ ร่วงลง 5.8%
สัญญาน้ำมันดิบเบรนท์ (BRENT) ส่งมอบเดือนม.ค. ร่วงลง 2.35 ดอลลาร์ หรือ 2.9% ปิดที่ 78.89 ดอลลาร์/บาร์เรล และในรอบสัปดาห์นี้ ร่วงลง 4%
โดยตลาดน้ำมันถูกกดดันจากการที่ประเทศยุโรปจำนวนมากดำเนินมาตรการคุมเข้มเพื่อสกัดการแพร่ระบาดของโรคโควิด-19 และเร่งโครงการฉีดวัคซีนท่ามกลางจำนวนผู้ติดเชื้อที่พุ่งขึ้น
นอกจากนี้ การคาดการณ์ที่ว่า สหรัฐและจีนจะระบายน้ำมันจากคลังสำรองทางยุทธศาสตร์ และความวิตกเกี่ยวกับภาวะอุปทานล้นตลาดนั้น ส่งผลถ่วงราคาน้ำมันลงด้วย
ทั้งกลุ่มประเทศผู้ส่งออกน้ำมัน (โอเปก) และสำนักงานพลังงานสากล (IEA) ต่างก็คาดการณ์ว่า ตลาดน้ำมันจะเผชิญกับภาวะอุปทานล้นตลาดในปีหน้า